冬十月丁巳，晉籍談荀躒帥九州之戎及焦瑕溫原之師，以納王于王城。庚申，單子劉蚠以王師敗績于郊，前城人敗陸渾于社。十一月乙酉，王子猛卒，不成喪也。己丑，敬王卽位，館于子旅氏。十二月庚戌，晉籍談荀躒賈辛司馬督帥師軍于陰于侯氏于谿泉次于社。王師軍于氾于解，次于任人。閏月，晉箕遺樂徵右行詭濟師取前城，軍其東南。王師軍于京楚。辛丑，伐京，毁其西南。